দুপুর নাগাদ আমরা সিএনজি করে চৌরাস্তার দিকে যাচ্ছি। রোজার দিন বলে জববারের মোড়ের সবকটা খাবার দোকানের ঝাঁপ নামানো। কাছেই তেরপলের পর্দা ঝুলিয়ে চা-বিস্কুট বিক্রি হচ্ছে। ‘দেয়ালে পোস্টার চাই, ইয়ার। স্বাধীনতার দাবি-সংবলিত পোস্টার থাকবে না!’ সুধীরের আবদার শুনে সবার মাথায় হাত। বলে কী, যুদ্ধের দিনে দেয়ালে পোস্টার! তোপ দেগে উড়িয়ে দিত না! পতাকা ওড়ানোর দায়ে কত লোককে প্রাণ দিতে হয়েছে তখন। ভিনদেশি সিনেমাটোগ্রাফার তো কী, তাকেও একাত্তরের যুদ্ধ-পরিস্থিতির তালিম নিতে হবে। তাই ডে-লাইটে মুক্তিযোদ্ধাদের রেললাইন রেকি করার দৃশ্যগ্রহণের প্রস্তাবটাও খারিজ হয়ে গেল সঙ্গে সঙ্গে।